## Rješenje kojim se utvrđuje da je za društvo FIMA Validus d.d. Varaždin, koje je upisano kod Trgovačkog suda u Varaždinu pod MBS: 070039838, 23. prosinca 2003. godine nastala obveza objavljivanja ponude za preuzimanje trgovačkog društva Varteks d.d. Varaždin

### NN 100/2006 (13.9.2006.), Rješenje kojim se utvrđuje da je za društvo FIMA Validus d.d. Varaždin, koje je upisano kod Trgovačkog suda u Varaždinu pod MBS: 070039838, 23. prosinca 2003. godine nastala obveza objavljivanja ponude za preuzimanje trgovačkog društva Varteks d.d. Varaždin

# HRVATSKA AGENCIJA ZA NADZOR FINANCIJSKIH USLUGA

**2302**

Na temelju članka 15. i članka 8. stavak 1. Zakona o Hrvatskoj agenciji za
nadzor financijskih usluga (»Narodne novine« br. 140/05), te članka 32. stavka
7. Zakona o preuzimanju dioničkih društava (»Narodne novine« br. 84/02, 87/02 i
120/02), Uprava Hrvatske agencije za nadzor financijskih usluga, u predmetu
utvrđivanja nastanka obveze objavljivanja ponude za preuzimanje trgovačkog
društva Varteks d.d., Varaždin, Zagrebačka 94, na sjednici održanoj 31. kolovoza
2006. godine donijela je sljedeće

## RJEŠENJE

I. Utvrđuje se da je za društvo FIMA Validus d.d. Varaždin, Anina 2, koje je
društvo upisano kod Trgovačkog suda u Varaždinu pod MBS: 070039838, dana 23.
prosinca 2002. godine nastala obveza objavljivanja ponude za preuzimanje
trgovačkog društva Varteks d.d., Varaždin, Zagrebačka 94.
II. Pravna osoba iz točke 1. ovog rješenja, obvezna je ponudu za preuzimanje
uputiti svim preostalim dioničarima društva Varteks d.d. Zagrebačka 94, koji
drže dionice društva s pravom glasa.
III. Sukladno odredbi članka 6. stavka 3. Zakona o preuzimanju dioničkih
društava dok ponuditelj ne provede postupak preuzimanja, njegove dionice i
dionice osoba koje s njim zajednički djeluju ne daju pravo glasa.
IV. Nalaže se društvu Varteks d.d., Varaždin, Zagrebačka 94 da ovo rješenje
dostavi dioničarima društva ili omogući dostavu rješenja putem Središnje
depozitarne agencije d.d. Zagreb, u roku od 15 dana od dana primitka rješenja.
V. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje u tekstu: Agencija)
provela je sukladno odredbama članka 32. Zakona o preuzimanju dioničkih društava
(»Narodne novine« br. 84/02, 87/02 i 120/02, dalje: Zakon o preuzimanju),
postupak nadzora nad stjecanjem dionica trgovačkog društva Varteks d.d.,
Varaždin, Zagrebačka 94, upisanog u sudski registar Trgovačkog suda u Varaždinu
pod MBS: 070004039 (dalje u tekstu: Izdavatelj).
Temeljni kapital društva Varteks d.d. iznosi 309.171.800,00 kuna i podijeljen je
na 1.545.859 dionica, svaka u nominalnom iznosu od 200,00 kuna. Na dan 23.
prosinca 2002. godine društvo je držalo 93.067 vlastitih dionica, tako da je
ukupan broj glasova na taj dan bio 1.452.792. Društvo je član Središnje
depozitarne agencije od 11. srpnja 2000. godine, a dionice Društva su uvrštene u
prvu kotaciju Varaždinske burze.
Napominjemo da je društvo FIMA Validus d.d. pravni slijednik društva ZIF Pleter
d.d. jer je 28. studenog 2003. godine izvršeno pripajanje društva ZIF Pleter
d.d. društvu Validus d.d., te je 26. srpnja 2006. godine odlukom skupštine
promijenjena tvrtka društva u FIMA Validus d.d.
Dana 23. prosinca 2002. godine društvo ZIF Pleter d.d. kao pravni prednik
društva FIMA Validus d.d. je temeljem više transakcija zaključenih na
Varaždinskoj burzi putem brokerskog društva Fima vrijednosnice d.o.o. steklo
156.381 dionicu društva Varteks d.d., što predstavlja 10,77% glasova na glavnoj
skupštini istog društva. Nakon tog stjecanja zajedno sa ranije stečenim
dionicama društva Varteks d.d. društvo ZIF Pleter d.d. kao pravni prednik
društva FIMA Validus d.d. je raspolagalo sa ukupno 367.088 dionica istog
izdavatelja, što je predstavljalo 25,27% glasova u glavnoj skupštini društva
Varteks d.d.
Člankom 4. stavkom 1. Zakona o preuzimanju propisano je da osoba koja stekne
dionice izdavatelja kojima, zajedno s dionicama koje već ima, prelazi prag od
25% od ukupnog broja glasova koje daju dionice izdavatelja s pravom glasa
obvezna je o stjecanju bez odgode obavijestiti izdavatelja, Agenciju i javnost
te objaviti ponudu za preuzimanje pod uvjetima i na način određen zakonom.
Napominjemo da su sukladno članku 2. točki 6. Zakona o preuzimanju dioničkih
društava dionice stečene sklapanjem pravnog posla ili drugim pravnim temeljem za
prijenos dionica, neovisno o prijenosu dionica i upisu u depozitorij ili knjigu
dionica izdavatelja, a pravni posao smatra se sklopljenim i u slučaju kada je
sklopljen pod odgodnim uvjetom, dakle dionice su u ovom slučaju stečene danom
zaključivanja transakcija na tržištu i to 23. prosinca 2002. godine.
Zakonom o preuzimanju dioničkih društava člankom 4. stavkom 1. određeno je da
osoba koja stekne dionice izdavatelja kojima, zajedno s dionicama koje već ima,
prelazi prag od 25% od ukupnog broja glasova koje daju dionice izdavatelja s
pravom glasa obvezna je o stjecanju bez odgode obavijestiti izdavatelja,
Agenciju i javnost te objaviti ponudu za preuzimanje.
Rok u kojem je Obveznik bio dužan Agenciji podnijeti zahtjev za odobrenje
objavljivanja ponude za preuzimanje određen je člankom 13. st. 1. Zakona o
preuzimanju, odnosno u roku od 30 dana od nastanka obveze objavljivanja ponude
za preuzimanje, dakle, do 22. siječnja 2003. godine.
Slijedom navedenog, a sukladno odredbama članka 32. stavka 7. Zakona o
preuzimanju dioničkih društava kojima je propisano da ako osoba koja je obvezna
objaviti ponudu za preuzimanje, to ne učini u zakonskom roku, Agencija će
postojanje obveze na objavljivanje ponude za preuzimanje utvrditi rješenjem,
koje će se dostaviti izdavatelju, dioničarima putem izdavatelja, odnosno,
depozitara, depozitaru te burzi ili uređenom javnom tržištu na kojem su uvrštene
dionice izdavatelja, valjalo je riješiti kao u točki 1. i 2. izreke rješenja.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovog rješenja.

Klasa: UP/I-041-02/06-01/19
Urbroj: 326-104/06-7
Zagreb, 31. kolovoza 2006.

Predsjednik Uprave
**Ante Samodol**, v. r.

Rješenje, NN 100/2006-2302
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)